Кашлаты Вох

«Кашлаты Вох» — беларускі фолк-панк гурт, заснаваны ў 2006 годзе, станам на жнівень 2024 года мае тры нумарныя альбомы і некалькі EP. Назва гурта паходзіць з беларускай міфалогіі, дзе Вох — маленькі барадаты чалавек, які жыве пад зямлёю. На думку некаторых, вобраз фронтмена гурта Вячкі Красуліна ёсць адсылкай да гэтай міфічнай істоты.

 Гісторыя 

 Пачатак творчасці (2006—2010) 
Першапачаткова ў груце гралі 3 чалавекі (Стась Чавус, Васіль Саковіч і Вячка Красулін). Такі склад захоўваўся да ліпеня 2008 года, часам Кашлаты Вох гралі з сесійнымі музыкамі.

Гурт выступіў у электрычным фармаце ў красавіку 2009 года на «Дударскім фэсце», пасля чаго музыкі пачалі ствараць паўнавартасны матэрыял. У жніўні да асноўнага склада гурта далучыўся Віталь Касавец (удзельнік гуртоў Testamentum Terrae і Pawa).

У 2010 годзе музыкі зрабілі кавер на песню «Машыны» гурта Neuro Dubel, якая ўвайшла ў афіцыйны трыб’ют «Место подписи».

 Альбом «Пазаўчора» (2011—2013) 

Дэбютны поўнафарматны альбом «Пазаўчора» — вынік палутарагадовай студыйнай працы гурта. Альбом пачалі запісваць ў 2010 годзе, але з-за змены студыі ён пабачыў свет толькі ў 2013 годзе. Музыкі адзначаюць, што захавалі пераважна фолкавае гучанне альбому, каб вытрымаць яго ў адным стылі. Альбомнае гучанне матэрыялу значна адрознівалася ад канцэртнага.
Паралельна з запісам альбома гурт працаваў над цалкам аўтарскім рэпертуарам, які выконваўся ў перыяд з 2010 па 2013 год на канцэртах, а кампазіцыя «Цябе» была запісана новым складам у 2015 годзе.

 Альбом «Не бяры да галавы» (2015—2018) 
Але хутка пасля выхаду першага альбома ў тым жа 2013 годзе Вячка Красулін распусціў гурт. Калектыў заявіў пра сябе зноў у лютым 2015 года, калі выпусціў сінгл-прысвячэнне «Прарок» лідару каманды «Оргазм Нострадамуса» Аляксею Фішаву, які ўвайшоў у афіцыйны трыб’ют. Летам 2015 года Кашлаты Вох узнавіў актыўную канцэртную дзейнасць з новым складам музыкаў.

У 2017 годзе гурт прэзентаваў новы альбом «Не бяры да галавы».«Кашлаты Вох»: «Наўрад ці ёсць яшчэ гурты, дзе ўдзельнік — рыба» / Будзьма Беларусамі

У 2018 годзе сумесна з гуртом «БУЛЬБИНГЕМ» выпушчаны сінгл «Чырвонае вока».КАШЛАТЫ ВОХ feat. БУЛЬБИНГЕМ & ALEX BURN — Чырвонае Вока (прэм’ера сінгла 24.08.2018)

 Значныя змены ў складзе, шэраг сінглаў (2019—2020) 
У 2019 годзе склад гурта ў чарговы раз моцна змяніўся. Новыя ўдзельнікі прыўнеслі свежы падыход да выканання матэрыялу. Асноўным кампазітарам стаў Алег Тарасаў, вядомы андэграўндны музыка, які паўдзельнічаў у гуртах «Mental Bates», «Exegutor» і іншых. У 2020 годзе выйшла тры рэлізы калектыву — EP «Так нарадзіўся я» і два сінглы, «Шанцаваць.» і «Малочныя вочы».

 Спліт-ап гурта праз палітычныя падзеі ў Беларусі (2020—2024) 
У 2020 годзе Вячка трапіў у турму з прычыны ўдзелу ў паслявыбарчых пратэстах і пераехаў у Літву. З гэтай прычыны музыкі гурта аказаліся ў сітуацыі, калі гурт не мае магчымасці рэпетаваць. Творчая дзейнасць была амаль цалкам прыпынена.

 Вяртанне да канцэртнай дзейнасці (з 2024) 
У 2024 годзе Вячка знайшоў аднадумцаў і аднавіў дзейнасць гурта.

На анлайн-пляцоўках гурт размясціў свае запісы ў рэмастэрыраваным варыянце.

На восень 2024 года запланаваны выхад зборніка лепшых песень гурта ў «жывым» выкананні на студыі. Першы сінгл «Цяжкі дзень» з альбома пабачыў свет 22 жніўня 2024 года.https://open.spotify.com/album/5VEwk38fSAAdgtWZIdGaoS?si=03-dd89-Tp-wevhbFyDU9Q Альбом «Апошні канцэрт у Мінску» выйшаў 21 верасня 2024 года.

30 лістапада 2024 года адбыўся рэліз альбома Radio'17, які быў запісаны ў жывым эфіры на беларускім радыё 29 сакавіка 2017 года. Адметнасць рэлізу ў тым, што гурт рабіў той запіс у жывым эфіры, праз што некаторыя моманты ў лірыцы змяніліся.

 Стыль, уплыў і крытыка 
Кашлаты Вох пачынаў сваю творчасць з беларускіх і заходнееўрапейскіх фальклорных твораў. Затым адбыліся спробы злучэння гітарнай і дудовай музыкі. Пачынаючы з 2015 года, гурт перастаў выконваць фальклор на карысць аўтарскага матэрыялу. Наконт адыходу гурта ад фолку ў адным з інтэрв’ю Вячка Красулін заявіў: Так яно неяк сапраўдней атрымліваецца, таму што калі мы перараблівалі фальклор, не кожны гэта ўспрымаў як частку сябе. А калі кожны ўкладвае свой сэнс, атрымліваецца значна цікавей.

На цяперашні момант гурт развіваецца ў напрамку панка, трэша, псіхадэла, не адмаўляючыся ад дуды і флейты. Самі музыкі называюць сваю музыку амаральнай, разбуральнай для непадрыхтаваных. Для калектыву характэрны моцны вакал, як чысты, так і экстрэмальны з псіхадэлічнымі і істэрычнымі элементамі.

Кашлаты Вох характарызуецца яскравай падачай і эксцэнтрычнымі паводзінамі на сцэне. Другая выключная рыса калектыву — правакацыйныя тэксты. «Мы спяваем пра тое, што нас турбуе, ці мы хочам проста павесяліцца. Ёсць тэксты пацешныя, ёсць вострасацыяльныя, ёсць пра алкаголь, ёсць пра рэлігію, а ёсць і пра каханне», — кажуць музыкі. 

Уплыў на гурт аказала творчасць калектываў «Оргазм Нострадамуса», «Сектор Газа», «Nirvana», «Corvus Corax». Па меркаванні Змітра Сасноўскага, лідара гурта «Стары Ольса», музыканты «Кашлатага Воха» з’яўляюцца пачынальнікамі новага напрамку ў фолк-музыцы — псіха-фолка. Хоць на самай справе ў музыцы гурта заўважныя элементы фолк-рока, панка і псіхадэліі, а цэнтрам канцэртнай дзеі з’яўляецца сцэнічны перформанс, які ладзіць з дапамогай дуды фронтмэн гурта Вячка Красулін. З-за сваіх эксцэнтрычных паводзін і правакацыйных тэкстаў гурт некалькі раз быў забаронены на фестывалях

 Значныя выступленні 
«Кашлаты Вох» ўдзельнічалі ў фестывалях «Дударскі фэст 2008», «Дударскі фэст 2009», «Дударскі фэст 2010», «Мсціслаўскі фэст 2007», «Лошыцкі фэст 2007», праекце «Па Крывіі без баяна 2007», конкурсе «Рок-школа 2008», «Czeremcha 2009», «Калядны Фэст 2009», «Фолк-Рок Вясна’2010», «Грунвальдскі фэст 2011», «Грунвальдскі фэст 2012», «Басовішча 2011», «Emergenza Belarus 2013», «Tatto Fest Belarus 2015», «Купальскае Кола 2015», «Гонару Продкаў 2015» і шэрагу іншых мерапрыемстваў.

«Кашлаты Вох» дзяліў сцэну з гуртамі: Gods Tower, Neuro Dubel, Vader, Omut, Testamentum Terrae, Imprudence, Vietakh, Vietah, Kratkiy Otzyv, PunKrot, Стары Ольса, Litvintroll, Lity Taler, Zatoczka, Exegutor, Ансамбль «Христа Спасителя и Мать Сыра Земля» і шматлікімі прадстаўнікамі беларускай андэграўнднай сцэны.

 Удзельнікі 
 Вячка Красулін (дуда, вакал, блок-флейта)

 Дыскаграфія 

 Альбомы 
 Пазаўчора (2013)Панк-аркестр ад гурта «Кашлаты вох» (+спампаваць) / Experty.by
 Не бяры да галавы (2017)«КАШЛАТЫ ВОХ». ЗВАР’ЯЦЕЦЬ, КАБ ЗАСТАЦЦА САБОЙ  / Tuzin.by
 Апошні канцэрт у Мінску (2024)
 Radio'17 (2024)

 EP 
 Цуд-зуд (2013)«Кашлаты вох» запісаў новы EP (+слухаць) / Experty.by
 Цябе / падарунак (2015)«Кашлаты вох» прадставіў новы EP (+слухаць) / Experty.by
 Так нарадзіўся я (2020)

 Сінглы 
 Машыны (2010)
 13 (2011)
 Hammerits (2011)
 Прарок (2015)
 Час вяртаць (2015)
 Бліжэй (2017)
 Чырвонае вока (2018)
 13 (новая версія) (2019)
 Шанцаваць. (2020)
 Малочныя вочы (2020)
 Прарок (2024)
 Цяжкі дзень (2024)
 Неабходна (2024)

 Крыніцы 

Катэгорыя:Фолк-гурты Беларусі
Катэгорыя:Музычныя калектывы, якія з’явіліся ў 2006 годзе